2. ลักษณะการประกอบธุรกิจ

2.1 ความเป็นมาและภาพรวมการประกอบธุรกิจ

บริษัท สุรพลฟู้ดส์ จำกัด (มหาชน) ก่อตั้งขึ้นเมื่อปี 2520 ภายใต้ชื่อเดิมว่า บริษัท สุรพลซีฟู้ดส์
จำกัด ต่อมาในปี 2532 บริษัทฯ ได้เข้าจดทะเบียนในตลาดหลักทรัพย์แห่งประเทศไทย
ซึ่งถือเป็นบริษัทแรกในอุตสาหกรรมอาหารแช่เยือกแข็งที่เข้าจดทะเบียนในตลาดหลักทรัพย์ฯ
โดยในระยะเริ่มแรก ผลิตภัณฑ์หลักของบริษัท คือ อาหารแช่แข็งที่ทำจากวัตถุดิบทะเล ต่อมาในปี
2539 ได้เปลี่ยนชื่อจากบริษัท สุรพลซีฟู้ดส์ จำกัด (มหาชน) เป็นบริษัท สุรพลฟู้ดส์ จำกัด (มหาชน)
เพื่อให้สะท้อนถึงลักษณะการทำธุรกิจ
ที่มีการขยายขอบเขตการทำธุรกิจไปสู่อาหารแช่เยือกแข็งที่มีความหลากหลายมากขึ้น
ทั้งอาหารที่ผลิตจากวัตถุดิบทางทะเล และอาหารที่ผลิตจากวัตถุดิบที่ไม่ได้มาจากทะเล

ปัจจุบัน บริษัทเป็นผู้ผลิตและจัดจำหน่ายอาหารแช่เยือกแข็ง ทั้งผลิตภัณฑ์ในกลุ่มพร้อมปรุง
(Ready-to-cook) และกลุ่มพร้อมรับประทาน (Ready-to-eat) ที่มีความหลากหลาย
กระบวนการผลิตผ่านการรับรองมาตรฐานคุณภาพจากหน่วยงานต่างๆ มากมาย ทั้ง GMP, BRC,
HACCP, HALAL เป็นต้น ทำให้มั่นใจได้ว่าผลิตภัณฑ์ของบริษัทมีความปลอดภัย (Food Safety)
และสามารถตรวจสอบย้อนกลับได้ถึงแหล่งที่มา (Food Traceability)

นอกเหนือจากนี้บริษัทยังได้ลงทุนและจัดตั้งบริษัทย่อยต่างๆ
ทั้งที่เป็นการดำเนินธุรกิจผลิตอาหารแช่เยือกแข็ง คือ บริษัท สุราษฎร์ซีฟู้ดส์ จำกัด และบริษัท
สุรพลนิชิเรฟู้ดส์ จำกัด รวมไปถึงบริษัทย่อยที่ดำเนินธุรกิจอื่นๆ เช่น ธุรกิจประกัน ได้แก่ บริษัท
สมโพธิ์ เจแปน ประกันภัย (ประเทศไทย) จำกัด บริษัท อินดิเพ็นเดนท์ คอนซัลแตนท์ จำกัด
และธุรกิจร้านอาหาร คือ บริษัท แชมป์เปี้ยนฟู้ดส์ จำกัด เป็นต้น

ตลอดปี 2554 บริษัทและบริษัทย่อย มีการเปลี่ยนแปลงในเรื่องที่สำคัญ ได้แก่

บริษัท สุรพลฟู้ดส์ จำกัด (มหาชน)

1.  เพื่อแก้ไขปัญหาการขาดแคลนคนงานและต้นทุนด้านแรงงานที่ปรับสูงขึ้น
    บริษัทจึงได้ลงทุนนำเครื่องจักรมาใช้ควบคู่กับคนงาน โดยเฉพาะการลงทุนในโรงงานเทพารักษ์
    เพื่อควบคุมต้นทุนการผลิต รักษาความสม่ำเสมอของคุณภาพสินค้า และลดสิ่งสูญเสียจากการผลิต
    สำหรับโรงงานกบินทร์บุรี ได้ว่าจ้างคนงานต่างชาติ มาทำงานร่วมกับคนงานไทย
    นับเป็นโรงงานแห่งที่ 2 ที่ได้ใช้คนงานต่างชาติ ซึ่งก่อนหน้านี้ ในปี 2553
    โรงงานสุราษฎร์ซีฟู้ดส์ ได้เริ่มใช้คนงานต่างชาติแล้ว อนึ่ง
    บริษัทมีนโยบายในการปฏิบัติต่อคนงานทั้งชาวไทยและชาวต่างชาติอย่างเท่าเทียมกันในทุกด้าน

2.  ได้ผลักดันการขายไปยังตลาดเอเชียเพิ่มมากขึ้น ควบคู่ไปกับการขยายการขายในตลาดอื่นๆ
    ในปี 2554 สามารถผลักดันจำนวนประเทศและยอดการขายไปยังประเทศต่างๆ
    ในภูมิภาคเอเชียมากขึ้น และจะพยายามผลักดันการขายให้เพิ่มขึ้นอย่างต่อเนื่องต่อไป

3.  ได้จัดตั้งสำนักงานขายในพื้นที่พัทยา
    เพื่อเป็นช่องทางในการขยายการขายและจัดส่งสินค้าให้กับลูกค้าในพื้นที่พัทยาและบริเวณใกล้เคียง

4.  ได้เผยแพร่นโยบายความรับผิดชอบต่อสังคม
    และได้ลงนามเข้าร่วมเป็นแนวร่วมปฏิบัติของภาคเอกชนไทยในการต่อต้านการทุจริต
    (Private Sector Collective Action Coalition Against Corruption)
    สอดคล้องกับนโยบายการดำเนินงานของบริษัทที่ให้ความสำคัญกับการดำเนินธุรกิจอย่างมีคุณธรรม
    จริยธรรม และไม่สนับสนุนการทุจริต

บริษัทย่อยและบริษัทร่วม

1.  บริษัท แชมป์เปี้ยนฟู้ดส์ จำกัด ได้เปิดบริการร้านอาหาร “ริงเกอร์ฮัท”
    ในห้างเซ็นทรัลซิตี้บางนา ซึ่งเป็นสาขาที่ 2 ต่อจากสาขาแรกที่ตั้งอยู่บริเวณพื้นที่เควิลเลจ
    ถนนสุขุมวิท 26

2.  บริษัท แชมป์เปี้ยนฟู้ดส์ จำกัด ได้เรียกชำระค่าหุ้นเพิ่มเติมอีก 25 ล้านบาท
    รวมเป็นทุนจดทะเบียนที่ชำระแล้วเต็มจำนวน ทั้งสิ้น 50 ล้านบาท ขณะที่บริษัท พุนพิน จำกัด
    ได้เรียกชำระค่าหุ้นเพิ่มเติมอีก 15 ล้านบาท รวมเป็นทุนจดทะเบียนที่ชำระแล้ว ทั้งสิ้น 30.15
    ล้านบาท เพื่อใช้เป็นเงินทุนสำหรับการขยายธุรกิจต่อไป

3.  บริษัท สุรพลอะควาคัลเจอร์ จำกัด อยู่ระหว่างขั้นตอนศึกษาการเพาะเลี้ยงกุ้ง
    ซึ่งผลการศึกษาที่ได้ จะใช้เป็นข้อมูลประกอบการจัดทำแผนธุรกิจ
    เพื่อเพิ่มการใช้ประโยชน์ในทรัพย์สินของบริษัท
    และเพื่อประโยชน์ต่อการสนับสนุนการจัดหาวัตถุดิบสำหรับป้อนเข้าสู่กระบวนการผลิตของบริษัท
    สุรพลฟู้ดส์ จำกัด (มหาชน) ต่อไป

4.  บริษัท สุราษฎร์ซีฟู้ดส์ จำกัด ได้รับผลกระทบจากเหตุการณ์น้ำท่วม
    ทำให้ต้องหยุดการผลิตชั่วคราว แต่ความเสียหายทั้งหมดที่เกิดขึ้นมีไม่มากนัก เนื่องจาก
    บริษัทได้เตรียมมาตรการป้องกันและแก้ไขไว้ล่วงหน้า
    ทั้งนี้ความเสียหายที่เกิดขึ้นได้รับความคุ้มครองตามกรมธรรม์ที่มีกับริษัทประกันภัย
    และได้รับการชดเชยความเสียหายอย่างครบถ้วนแล้ว

5.  ผู้ถือหุ้นของบริษัท สมโพธิ์ เจแปน ประกันภัย (ประเทศไทย) จำกัด
    ได้มีหนังสือเสนอซื้อหุ้นทั้งหมดที่บริษัท สุรพลฟู้ดส์ จำกัด (มหาชน) ถืออยู่ในบริษัท สมโพธิ์
    เจแปน ประกันภัย (ประเทศไทย) จำกัด ทั้งนี้ ณ วันที่ 31 ธันวาคม 2554
    บริษัทยังอยู่ระหว่างดำเนินการในขั้นตอนตามข้อกำหนดและกฎหมายที่เกี่ยวข้อง อนึ่ง
    บริษัทได้รายงานสารสนเทศต่อผู้ถือหุ้น ผ่านระบบสารสนเทศของตลาดหลักทรัพย์ฯ แล้ว
    เมื่อวันที่ 15 ธันวาคม 2554

    2.  โครงสร้างรายได้

โครงสร้างรายได้จากการขาย จำแนกตามช่องทางการจำหน่ายและจำแนกตามบริษัท เปรียบเทียบ
3 ปี แสดงดังตารางต่อไปนี้

  ------------------------------------------ --------- -------------- ----------- -------- ----------- -------- ----------- --------
  ช่องทาง การขาย                              บริษัท      สัดส่วนการถือหุ้น   2554                 2553                 2552        

                                                                      พันบาท       %        พันบาท       %        พันบาท       %

  มูลค่าการขายต่างประเทศ                        SSF                      1,477,607   22.36    1,293,308   22.34    1,378,065   24.05

                                             SS        94.28%         942,805     14.27    943,260     16.29    931,649     16.26

                                             SUNIF     49%            3,290,530   49.79    2,762,096   47.71    2,692,709   47.00

  มูลค่าการขายในประเทศ                         SSF                      603,455     9.13     556,672     9.61     450,059     7.86

                                             SS        94.28%         287,807     4.36     224,428     3.88     269,886     4.71

                                             SUNIF     49%            6,404       0.10     9,926       0.17     6,819       0.12

  รวม                                                                 6,608,608   100.00   5,789,690   100.00   5,729,187   100.00

  หมายเหตุ (1)                                                                                                               
  ยอดขายข้างต้นเป็นยอดขายตามงบการเงินเฉพาะบริษัท                                                                                  
  ยังไม่ได้เป็นงบการเงินรวม                                                                                                      

  (2) SSF = บริษัท สุรพลฟู้ดส์ จำกัด (มหาชน)                                                                                       

  SS = บริษัท สุราษฎร์ซีฟู้ดส์ จำกัด                                                                                                 

  SUNIF = บริษัท สุรพลนิชิเรฟู้ดส์ จำกัด                                                                                             
  ------------------------------------------ --------- -------------- ----------- -------- ----------- -------- ----------- --------